Uzbekistan / Sotilaiden värväys Venäjän armeijaan

Uzbekistan / Recruitment to the Russian army

**Kysymykset**

Löytyykö viitteitä siitä, että Uzbekistanin viranomaiset olisivat määränneet kansalaisiaan sotimaan Ukrainaan (Venäjän riveissä)? Jos löytyy, niin ketä tällainen määräys saattaisi koskea ja mitä kieltäytymisestä voisi mahdollisesti seurata?

***Questions***

Are there indications of Uzbek authorities having ordered Uzbek citizens to fight in Ukraine (on Russian side)? If so, who could they be, and what could be sanctions for refusal?

## Löytyykö viitteitä siitä, että Uzbekistanin viranomaiset olisivat määränneet kansalaisiaan sotimaan Ukrainaan (Venäjän riveissä)? Jos löytyy, niin ketä tällainen määräys saattaisi koskea ja mitä kieltäytymisestä voisi mahdollisesti seurata?

Uzbekistanin joulukuussa 2019 päivitetyn rikoslain 154 § kieltää kansalaisilta liittymisen ulkomaan armeijaan tai poliisivoimiin 3-5 vuoden vankeustuomion uhalla. Myös palkkasoturien värvääminen on rangaistavaa.[[1]](#footnote-1) Viranomaiset eivät voisi määrätä kansalaisiaan ulkomaisiin sotiin, eikä sellainen olisi poliittisesti tarkoituksenmukaistakaan, koska Uzbekistanin kuten muidenkin Keski-Aasian maiden johtajat ovat yrittäneet pitää etäisyyttä Ukrainan sotaan.[[2]](#footnote-2) Ulkopoliittisesta riippuvaisuudestaan huolimatta itsenäisten valtioiden johtajat eivät pidä Venäjän liiallisesta puuttumisesta entisten neuvostotasavaltojen sisäisiin asioihin, eivätkä halua kansalaistensa saavan sotilaallista koulutusta ja kokemusta ulkomailla.

Ukrainassa on taistellut jo vuodesta 2014 uzbekkeja yksityisesti kummallakin puolella. Sitäkin pidempi kokemus eräillä uzbekeilla on taisteluista Syyriassa ja Afganistanissa, minkä maan hallitus näkee kytkeytyvän kansainväliseen terrorismiin. Uzbekistanin turvallisuuspalveluilla on varmasti asiamiehiään ulkomailla, mutta sellaisiin tehtäviin ei mistään maasta komenneta epäluotettavia tai ehdottoman vastentahtoisia ihmisiä. Suhtautuminen sotaan jakaa uzbekkiperheitäkin,[[3]](#footnote-3) mikä paljastaa varsinkin Venäjällä asuvien uzbekkien olevan alttiita Venäjän vaikutukselle, eikä mikään riippuvuus ulkomaista ole Uzbekistanin hallinnon kannalta myönteistä.

Ukrainassa taistelee uzbekkeja, jotka ovat asuneet tai haluaisivat asua Venäjällä tai jossain muussa maassa. Venäjän hyökättyä Ukrainaan 24.2.2022 Telegram-viestintäsovelluksessa levisi video, jossa keski-ikäinen uzbekki kertoi ansaitsevansa 50.000 ruplaa kuukaudessa ajamalla Venäjän armeijan rekkaa Ukrainassa. Mies kertoi löytäneensä työtarjouksen uzbekkisiirtolaisille osoitetulta verkkosivustolta, jolla oli luvattu palkkioksi myös Venäjän kansalaisuutta kolmessa kuukaudessa. Uzbekistanin oikeus- ja puolustusministeriö kommentoivat uutista muistuttamalla maan rikoslain kieltävän vieraan valtion palvelukseen astumisen.[[4]](#footnote-4)

Venäjän on kerrottu painostavan alueellaan asuvia uzbekkeja, tadzhikkeja ja kirgiisejä ilmoittautumaan vapaaehtoisiksi Ukrainan sotaan. Kutsuntaiässä olevia, taustaltaan keskiaasialaisia Venäjän kansalaisia on uhattu kansalaisuutensa peruuttamisella.[[5]](#footnote-5) Heinäkuussa 2022 Kirgisistanin mediassa kerrottiin venäläisen Wagner-yhtiön värväävän palkkasotureita peräti 240.000 ruplan kuukausipalkalla ja lupauksella nopeutetusta kansalaistamisesta Venäjällä.[[6]](#footnote-6)

## Lähteet

CABAR (Central Asian Bureau for Analytical Reporting) 5.5.2022. *Uzbekistan residents’ reaction to the Russo-Ukrainian War.* <https://cabar.asia/en/uzbekistan-residents-reaction-to-the-russo-ukrainian-war> (Käyty 19.8.2022)

Eurasianet 3.3.2022. *Report: Uzbekistan nationals involved in Russian invasion of Ukraine.* <https://eurasianet.org/report-uzbekistan-nationals-involved-in-russian-invasion-of-ukraine> (Käyty 5.8.2022)

Imamova, Navbahor 27.4.2022. *Fear of Russia Drives Central Asian Response to Ukraine War.* Voice of America. <https://www.voanews.com/a/fear-of-russia-drives-central-asian-response-to-ukraine-war-/6547957.html> (Käyty 19.8.2022)

IWPR (Institute for War & Peace Reporting) 28,5.2022. *Russian Invasion Divides Uzbek Society.* <https://iwpr.net/global-voices/russian-invasion-divides-uzbek-society> (Käyty 19.8.2022)

Moscow Times, The 20.7.2022. Wagner Recruiting Kyrgyz, Uzbek Citizens to Fight in Ukraine – Reports. <https://www.themoscowtimes.com/2022/07/20/wagner-recruiting-kyrgyz-uzbek-citizens-to-fight-in-ukraine-reports-a78353> (Käyty 5.8.2022)

Pikulicka-Wilczewska, Agnieszka 25.3.2022*. Ukraine war: Is Central Asia loosening ties with Russia? AlJazeera.* <https://www.aljazeera.com/news/2022/3/25/ukraine-war-is-central-asia-loosening-ties-with-russia> (Käyty 19.8.2022)

Temirov, Rustam 14.3.2022. Uzbekistan warns migrants against joining Russian forces in Ukraine. <https://central.asia-news.com/en_GB/articles/cnmi_ca/features/2022/03/14/feature-01> (Käyty 5.8.2022)

Uzbekistanin rikoslaki 1.4.1995. <https://lex.uz/docs/-111453> (nykyuzbekiksi) tai <https://lex.uz/docs/111457> (venäjäksi) (Käyty 5.8.2022)

Wood, Colleen & Khashimov, Sher 17.3.2022. *Central Asians in Russia Pressured to Join Moscow's Fight in Ukraine.* The Moscow Times. <https://www.themoscowtimes.com/2022/03/17/central-asians-in-russia-pressured-to-join-moscows-fight-in-ukraine-a76957> (Käyty 5.8.2022)

**Tietoja vastauksesta**

Kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This document was written by the Finnish Immigration Service´s COI Service according to the common EU-guidelines for processing factual COI (2008). It was therefore composed on the basis of carefully selected sources of information. All sources used are referenced. All information presented, except for undisputed/obvious facts has been cross-checked, unless stated otherwise. The information provided has been researched, evaluated and processed with utmost care within a limited time frame. However, this document does not pretend to be exhaustive. Neither is this document conclusive as to the merit of any particular claim to a residence permit, refugee status, or asylum. If a certain event, person or organization is not mentioned in the document, this does not mean that the event has not taken place or that the person or organization does not exist. The information in the document does not necessarily reflect the opinion of the authority and makes no political or judicial statement whatsoever.

1. Uzbekistanin rikoslain 154 §. [↑](#footnote-ref-1)
2. Wood & Khashimov 14.3.2022; Pikulicka-Wilczewska 25.3.2022; Imamova 27.4.2022. [↑](#footnote-ref-2)
3. CABAR 5.5.2022. [↑](#footnote-ref-3)
4. Eurasianet 3.3.2022; Temirov 14.3.2022. [↑](#footnote-ref-4)
5. Wood & Khashimov 17.3.2022. [↑](#footnote-ref-5)
6. The Moscow Times 20.7.2022. [↑](#footnote-ref-6)